
Text rozhodnutia
Súd: Krajský súd Košice Spisová značka: 7Sa/7/2019 Identifikačné číslo súdneho spisu: 7019200364 Dátum vydania rozhodnutia: 14. 02. 2020 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2020:7019200364.1 ROZSUDOK V MENE SLOVENSKEJ REPUBLIKY Krajský súd v Košiciach, sudcom JUDr. Pavlom Naďom, v právnej veci žalobcu: Q. F., nar. XX.XX.XXXX, trvale bytom C.. B. XX, XXX XX K., proti žalovanej: Sociálna poisťovňa, ústredie, so sídlom Ul. 29. augusta č. 8-10, 813 63 Bratislava, o preskúmanie zákonnosti rozhodnutia žalovanej č. 37870-3/2019- BA zo dňa 29.04.2019, takto r o z h o d o l : I. Žalobu z a m i e t a. II. Účastníkom nepriznáva právo na náhradu trov konania. o d ô v o d n e n i e : 1. Žalovaný správny orgán - Sociálna poisťovňa, ústredie Bratislava rozhodnutím č. 37870-3/2019-BA zo dňa 29.04.2019 ako správny orgán príslušný podľa § 179 ods. 1 písm. b) zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) konajúc o odvolaní žalobcu proti rozhodnutiu Sociálnej poisťovne, pobočka Bratislava č. 200-026578-CA04/2019 zo dňa 08.02.2019, vydanému vo veci zániku nároku na materské, zamietol odvolanie v celom rozsahu a potvrdil rozhodnutie Sociálnej poisťovne, pobočka Bratislava. 2. Správny orgán prvého stupňa - Sociálna poisťovňa, pobočka Bratislava, prvostupňovým rozhodnutím z 08.02.2019 rozhodla podľa § 178 ods. 1 písm. a) druhého bodu zákona č. 461/2003 Z. z. o zániku nároku žalobcu na nemocenskú dávku od 07.11.2018, konštatujúc vo výroku rozhodnutia, že „nárok na materské menovaný nemá v období, kedy neposkytuje dieťaťu starostlivosť prevzatú od matky dieťaťa“. 3. Správny orgán prvého stupňa uviedol vo svojom rozhodnutí z 08.02.2019, že obdobie počas ktorého sa poistenec prestal starať o dieťa z iných dôvodov, sa započíta do celkového obdobia trvania nároku na materské. Sociálna poisťovňa, pobočka Bratislava rozhodnutím č. 200-004399-CA04/2019 zo dňa 7.1.2019, priznala menovanému materské od 5.11.2018 za obdobie, počas ktorého je splnená podmienka prevzatia dieťaťa do starostlivosti, najdlhšie do uplynutia 28 týždňov od vzniku nároku na materské za predpokladu, ak sú splnené aj ostatné podmienky nároku na materské vo výške 36,20242500 EUR za deň. Pán F. si uplatnil nárok na materské od 5.11.2018 predložením žiadosti o materské č. B 1039845, nakoľko dieťa P. F., nar. X.X.XXXX prevzal do svojej starostlivosti na základe predloženej dohody o prevzatí dieťaťa do starostlivosti uzatvorenú s matkou dieťa, od 05.11.2018. Nárok na materské si uplatnil ako zamestnanec zamestnávateľa HENKEL SLOVENSKO spol. s.r.o.- kde je evidovaný v období od 1.2.2012. Zároveň od 25.9.2018 je evidovaný ako zamestnanec zamestnávateľa Webasto Thermo & Comfort Slovakia s.r.o. Sociálna poisťovňa je povinná pri posudzovaní nároku na nemocenské dávky a nároku na ich výplatu postupovať striktne podľa príslušných ustanovení zákona v znení neskorších predpisov. pričom v sporných prípadoch vychádza predovšetkým z účelu zákona. Materské sa v zmysle zákona v znení neskorších predpisov poskytnuté inému poistencovi z dôvodu prevzatia starostlivosti o dieťa do troch rokov jeho veku. Účelom nemocenského poistenia je okrem iného poskytnúť poistencom finančnú kompenzáciu pre prípad straty príjmu v dôsledku materstva, resp. starostlivosti o dieťa. Podmienka prevzatia dieťaťa do starostlivosti je splnená iba v prípade, ak poistenec dieťa do starostlivosti aj prevzal. t. j. na splnenie podmienky nestačí iba spísanie formálnej dohody alebo skutočnosť, že sa o dieťa stará, keďže povinnosť starať sa o dieťa mu vyplýva priamo zo zákona o rodine. Podmienka prevzatia dieťaťa do starostlivosti je splnená iba v prípade, ak otec prevzal od matky starostlivosť, ktorú do prevzatia zabezpečovala dieťaťu matka. V prípade, ak sa preukáže, že otec dieťaťa po tom, čo prevzal dieťa do svojej starostlivosti, opätovne začal vykonávať zárobkovú činnosť, ktorá mu znemožňuje poskytovať dieťaťu starostlivosť prevzatú od matky dieťaťa, otec dieťaťa nespĺňa jednu z podmienok nároku iného poistenca na materské (podmienky prevzatia starostlivosti o dieťa). Podľa predložených pracovných zmlúv nedošlo k úprave pracovného času a zároveň ani k podstatnému zníženiu príjmu, a teda možno objektívne predpokladať, že aj napriek podpísanej dohode s matkou dieťaťa, od 5.11.2018 reálne nezabezpečuje tú starostlivosť o dieťa, ktorú do prevzatia dieťaťa zabezpečovala matka dieťaťa. Z informačného systému Sociálnej poisťovne zároveň vyplýva, že matka dieťaťa nevykonáva žiadnu zárobkovú činnosť a má evidované prerušenie nemocenského poistenia z dôvodil čerpania rodičovskej dovolenky. 4. Žalobca vo včas podanom odvolaní z 19.02.2019 proti prvostupňovému rozhodnutiu z 08.02.2019 uviedol, že vo výrokovej časti rozhodnutia ani jeho odôvodnení nie je odkaz na žiadne ustanovenie zákona o sociálnom poistení, ktoré by striktne definovalo pojem starostlivosť o dieťa. Poukázal tiež na skutočnosť, že po vykonateľnosti rozhodnutia mu bolo vyplatené materské za dva dni, a následne vyzval pobočku na doplatenie materskej. Až po tejto výzve mu pobočka odňala materskú, hoci vo veci nenastali žiadne nové skutočnosti. Na základe uvedeného považoval postup Sociálnej poisťovne za nekompetentný a zmätočný bez právneho odôvodnenia a žiadal o zrušenie rozhodnutia. 5. Žalovaný preskúmavané rozhodnutie z 29.04.2019, ktorým potvrdil rozhodnutie Sociálnej poisťovne, pobočka Bratislava z 08.02.2019 odôvodnil nasledovne: „Podľa údajov evidovaných v informačnom systéme Sociálnej poisťovne navrhovateľ bol ako zamestnanec zamestnávateľa HENKEL SLOVENSKO, spol. s r.o. povinne nemocensky poistený od 1. januára 2012, pričom od 5. novembra 2018 mal toto povinné nemocenské poistenie prerušené z dôvodu čerpania rodičovskej dovolenky. K 5. novembru 2018 navrhovateľ spĺňal všetky podmienky nároku na materské stanovené zákonom v znení neskorších predpisov, preto mu pobočka rozhodnutím č. 200-004399-CA04/2019 zo dňa 7. januára 2019 priznala nárok na materské od 5. novembra 2018 za obdobie, počas ktorého je splnená podmienka prevzatia dieťaťa do starostlivosti, najdlhšie do uplynutia 28 týždňov od vzniku nároku na materské za predpokladu, ak sú splnené podmienky nároku na materské. Od 7. novembra 2018 začal navrhovateľ vykonávať zárobkovú činnosť u zamestnávateľa Webasto Thermo & Comfort Slovakia s.r.o., na základe čoho mu pobočka zaslala oznámenie o začatí konania vo veci odňatia materského č. NP 205-81626-2/2018-BAM zo dňa 24. januára 2019. Na uvedené oznámenie reagoval navrhovateľ stanoviskom k oznámeniu o začatí konania, doručeným pobočke dňa 7. februára 2019, v ktorom vyjadril nesúhlasný postoj k odňatiu materského. Podľa pracovnej zmluvy zo dňa 7. novembra 2018 uzatvorenej medzi zamestnávateľom Webasto Thermo & Comfort Slovakia s.r.o. a navrhovateľom je miesto výkonu práce pracovisko zamestnávateľa v meste Košice. Dohodnutý pracovný čas je 30 hodín týždenne (čo je menší časový rozsah, ako mal navrhovateľ vo svojom zamestnaní, v ktorom čerpá rodičovskú dovolenku). U navrhovateľa došlo k miernemu zníženiu príjmu (za obdobie november 2018 až marec 2019 mal priemerný zárobok približne 1 400 EUR) v porovnaní s príjmom dosahovaným v predchádzajúcom zamestnaní (za obdobie január 2018 až november 2018 mal priemerný zárobok približne 1 500 EUR). Matka dieťaťa čerpá od 25. septembra 2018 rodičovskú dovolenku u toho istého zamestnávateľa HENKEL SLOVENSKO, spol. s r.o. ako navrhovateľ a súčasne je od toho dňa prihlásená v Sociálnej poisťovni ako povinne dôchodkovo poistená osoba z dôvodu riadnej starostlivosti o dieťa do šiestich rokov jeho veku, a teda nie je zapojená do pracovného procesu, ktorý by jednoznačne prezumoval zúžený rozsah jej starostlivosti o dieťa v súvislosti s deklarovaným nástupom navrhovateľa na rodičovskú dovolenku a prevzatím dieťaťa do starostlivosti navrhovateľom od 5. novembra 2018. Pre posúdenie nároku na materské navrhovateľa od 7. novembra 2018 je relevantné celkové zhodnotenie pracovných podmienok navrhovateľa za účelom zistenia, ako si ich prispôsobil, aby mohol reálne dieťaťu poskytovať starostlivosť v súlade s vyššie uvedeným účelom nemocenského poistenia ako i nemocenskej dávky materské. Miesto výkonu práce navrhovateľa, ktoré vyplýva aj z povahy samotnej vykonávanej činnosti (práca v sklade) sú podľa pracovnej zmluvy zo dňa 7. novembra 2018 uzatvorenej medzi zamestnávateľom Webasto Thermo & Comfort Slovakia s.r.o. a navrhovateľom priestory zamestnávateľa. Dohodnutý pracovný čas je 30 hodín týždenne, z čoho je zrejmé, že došlo iba k miernej úprave pracovných podmienok navrhovateľa. Nedošlo však k podstatnej zmene životnej situácie navrhovateľa. Matka dieťaťa sa do pracovného procesu nezapojila, čerpá od 25. septembra 2018 rodičovskú dovolenku u toho istého zamestnávateľa HENKEL SLOVENSKO, spol. s r.o. ako navrhovateľ a súčasne je od toho dňa prihlásená v Sociálnej poisťovni ako povinne dôchodkovo poistená osoba z dôvodu riadnej starostlivosti o dieťa do šiestich rokov jeho veku, a teda nie je zapojená do pracovného procesu, ktorý by jednoznačne prezumoval zúžený rozsah jej starostlivosti o dieťa v súvislosti s deklarovaným nástupom navrhovateľa na rodičovskú dovolenku a prevzatím dieťaťa do starostlivosti navrhovateľom od 5. novembra 2018. Otázne je teda, akú časť starostlivosti na seba navrhovateľ prevzal, keď matka dieťaťa čerpá rodičovskú dovolenku z dôvodu starostlivosti o dieťa, o ktoré mal od 5. novembra 2018 prevziať starostlivosť navrhovateľ. Starostlivosť navrhovateľa o dieťa, hodnotí Sociálna poisťovňa ako dôsledné naplnenie ustanovenia § 28 ods. 1 písm. a) zákona č. 36/2005 Z. z. o rodine a o zmene a doplnení niektorých zákonov, ktorý ukladá rodičovskú povinnosť rodičom sústavne a dôsledne sa starať o výchovu, zdravie, výživu a všestranný vývin maloletého dieťaťa. Túto povinnosť majú obaja rodičia dieťaťa, tak matka ako aj otec dieťaťa. Samotná skutočnosť, že navrhovateľ si plní vo vzťahu k svojmu dieťaťu rodičovské povinnosti, sama o sebe nezakladá nárok navrhovateľa na materské. K časovému hľadisku a postupnosti vydávania rozhodnutí pobočky uvádzame, že nakoľko k 5. novembru 2018 navrhovateľ spĺňal všetky podmienky nároku na materské, pobočka mu rozhodnutím č. 200-004399-CA04/2019 zo dňa 7. januára 2019 v zákonom stanovenej lehote priznala nárok na materské. Keďže od 7. novembra 2018 začal navrhovateľ vykonávať zárobkovú činnosť u zamestnávateľa Webasto Thermo & Comfort Slovakia s.r.o., považovala pobočka za potrebné v záujme riadneho došetrenia skutkového stavu a v záujme umožnenia klientovi vyjadriť sa k prejedávanej veci, zaslať najprv navrhovateľovi oznámenie o začatí konania vo veci odňatia materského. Na uvedené oznámenie navrhovateľ aj reagoval, avšak možnosť vecne vyvrátiť, že by začatím výkonu pracovnej činnosti v priestoroch zamestnávateľa a iba s menšou úpravou pracovného času nedošlo k obmedzenému poskytovaniu starostlivosti o dieťa, ak je navyše matka dieťaťa naďalej bez pracovného výkonu, vecne nevyužil. Až následne pobočka rozhodla o zániku nároku na materské. K možnému diskriminačnému postupu v obdobných prípadoch, uvádzame, že každý jeden prípad si vyžaduje individuálne posúdenie a zistenie všetkých relevantných skutočnosti, preto aj dva skutkovo obdobné prípady rovnakého druhu môžu byt' vyhodnotené rozdielne.“ II. Správna žaloba, vyjadrenie žalovanej, replika žalobcu k vyjadreniu žalovanej 6. Žalobca v žalobe z 24.05.2019, doručenej do podateľne Krajského súdu v Košiciach 24.05.2019, v zákonom stanovenej lehote (§ 181 ods. 1 SSP) namietal nesprávnu aplikáciu relevantných noriem upravujúcich nárok na materské. 7. Ďalej v správnej žalobe z 24.05.2019 žalobca uviedol na preukázanie svojich tvrdení nasledovnú skutkovú a právnu argumentáciu: „Z uvedených podmienok nevyplýva explicitná podmienka, aby otec dieťaťa nevykonával pracovnú činnosť a ani na základe neurčitého pojmu „starostlivosť o dieťa“. Pojem starostlivosť o dieťa nemá legálnu definíciu pre účely sociálneho poistenia, ktorá v zákone absentuje a preto nie je možné svojvoľne podávať výklad ad hoc. Tento pojem je však definovaný v zákone o rodičovskom príspevku. Pojem starostlivosť o dieťa nemá vlastnú legálnu definíciu na účely sociálneho poistenia. Tento pojem je však definovaný v Zákone o rodičovskom príspevku, podľa ktorého „riadna starostlivosť o dieťa podľa tohto zákona je starostlivosť poskytovaná dieťaťu v záujme všestranného fyzického vývinu a psychického vývinu dieťaťa, najmä primeraná výživa dieťaťa, hygiena dieťaťa, výchova dieťaťa a dodržiavanie preventívnych prehliadok dieťaťa podľa osobitného predpisu.“ Pre účely priznania nároku na materské je nutné pojem starostlivosti o dieťa obsiahnutý v § 49 zákona porovnávať v súlade s jeho definíciou podľa zákona o rodičovskom príspevku, nakoľko v zmysle princípu terminologickej jednoty je nutné rovnaké pojmy používať v rovnakom význame. Riadnu starostlivosť je pritom možné poskytovať dieťaťu osobne, pomocou inej plnoletej fyzickej osoby, ba dokonca aj pomocou právnickej osoby. V intenciách uvedeného je zrejme, že neplynie nevyhnutná povinnosť zanechania pracovnej činnosti za účelom zabezpečovania starostlivosť o dieťa osobne. Starostlivosť je možné zabezpečovať aj prostredníctvom iných osôb, ako sú napríklad starí rodičia dieťaťa, druhý rodič dieťaťa, pestúnka, jasle, škôlka a iné. O tom, že povinnosť osobnej starostlivosti a zanechania pracovnej činnosti nie je možné vyžadovať na účely priznávania nároku na materské svedčí aj skutočnosť, že povinnosť osobnej starostlivosti bola z ust. § 3 ods. 3 zákona o rodičovskom príspevku vypustená s účinnosťou od 1.1. 2011. Do tohto dátumu sa za riadnu starostlivosť o dieťa považovala len starostlivosť poskytovaná osobne a len vo výnimočných prípadoch mohla byť zabezpečená inými osobami. Od 1. 1. 2011 sa však môže starostlivosť v každom jednom prípade poskytovať aj prostredníctvom inej osoby. Žalobca poukazuje aj na diskriminačný rozmer postupu žalovanej. Je všeobecne známe, že v prípade rozhodovania o priznaní rodičovského príspevku matkám Sociálna poisťovňa bežne rozhoduje o poskytnutí príspevku aj keď vykonávajú pracovnú činnosť. Pokiaľ teda Sociálna poisťovňa trvá na zanechaní pracovnej činnosti na strane otcov, ide o diskrimináciu na základe pohlavia, čo je v rozpore so zákazom diskriminácie v sociálnom zabezpečení v oblasti prístupu a poskytovania sociálneho poistenia. Z vyššie uvedeného jednoznačne plynie, že žalovaná rozhodla o zániku nároku na materské v rozpore so zákonom, nakoľko súčasťou podmienky prevzatia starostlivosti o dieťa nie je zanechanie pracovnej činnosti otcom dieťaťa a pri vydaní rozhodnutia o zániku nároku na materské pochybila aj v procesnom postupe, nakoľko nenastali nové skutkové okolnosti, na základe ktorých by mala vydať nové rozhodnutie. Vzhľadom na prezentované skutočnosti žalobca navrhuje, aby Krajský súd v Košiciach v súlade s § 191 ods. 1 písm. c) d) e) SSP zrušil napadnuté rozhodnutie žalovanej č. 37870- 3/2019-BA, ako aj rozhodnutie Sociálnej poisťovne, pobočka Bratislava č. 200-026578- A04/2019, nakoľko vo veci nároku na materské boli vydané dve rozporuplné rozhodnutia.“ 8. Žalovaný správny orgán v písomnom vyjadrení z 10.08.2019 navrhol správnu žalobu žalobcu zamietnuť ako nedôvodnú, argumentujúc nasledovne: „Materské je nemocenskou dávkou, ktorá sa za podmienok ustanovených zákonom o sociálnom poistení poskytuje z nemocenského poistenia. Je to opakujúca sa peňažná dávka, ktorá nahrádza mzdu alebo plat (resp. stratu príjmu) počas materskej dovolenky, resp. rodičovskej dovolenky v prípade otca dieťaťa. Účelom materského je hmotné zabezpečenie žien, prípadne v určitých prípadoch aj mužov, v čase, keď nemôžu pracovať, t. j. keď spoločnosť uznáva, že nemajú pracovať pre pokročilé tehotenstvo a po pôrode v súvislosti so starostlivosťou o novonarodené dieťa, a z toho dôvodu nemajú príjem. Nemožnosť vykonávať závislú prácu v pracovnom pomere na základe pracovnej zmluvy, v obdobnom pracovnom vzťahu alebo v inom pracovnoprávnom vzťahu je základom pre vznik nároku na všetky dávky nemocenského poistenia (materského, nemocenského i ošetrovného). Uvedené zreteľne vyplýva aj z vyššie citovaného § 2 písm. a) zákona o sociálnom poistení. Pri výklade ustanovení zákona v znení neskorších predpisov Sociálna poisťovňa plne rešpektuje nálezy Ústavného súdu Slovenskej republiky č. k. IV. ÚS 71/2013, IV. ÚS 92/2012,1. ÚS 351/2010, m. m. 1. ÚS 306/2010, v zmysle ktorých k výkladu právnych predpisov a ich inštitútov nemožno pristupovať len z hľadiska textu právneho predpisu a to ani v prípade, keď sa text môže javiť ako jednoznačný a určitý, ale podľa zmyslu a účelu právneho predpisu. Pri posudzovaní nároku na materské Sociálna poisťovňa neskúma striktne len splnenie zákonom stanovených podmienok vzniku nároku na túto dávku, prihliada aj na všetky okolnosti jednotlivého prípadu, a súčasne dbá aj na sledovaný kompenzačný účel nemocenského poistenia, z ktorého sa dávka poskytuje. Ďalšou všeobecnou podmienkou nároku na nemocenskú dávku zamestnanca je podmienka absencie príjmu ustanovená v § 30 písm. b) zákona v znení neskorších predpisov. Splnenie tejto podmienky sa posudzuje z toho nemocenského poistenia, z ktorého bol nárok na nemocenskú dávku zamestnanca uplatnený, preto v prípade žalobcu sa posúdilo z povinného nemocenského poistenia zamestnanca zamestnávateľa HENKEL SLOVENSKO, spol. s.r.o., ktoré vzniklo dňa 1. januára 2012. Žalobca z pracovnoprávneho vzťahu, ktorý vznikol dňa 1. januára 2012, dňa 5. novembra 2018 začal čerpať rodičovskú dovolenku. Žalobca následne dňa 7. novembra 2018 uzatvoril so zamestnávateľom Webasto Thermo & Comfort Slovakia s.r.o. ďalšiu pracovnú zmluvu a z tohto nového pracovnoprávneho vzťahu začal dosahovať príjem od 7. novembra 2018. Týmto konaním žalobca dosiahol, že napriek dosahovaniu príjmu zo zamestnania podmienka absencie príjmu bola splnená. Toto konanie žalobcu možno považovať za obchádzanie zákona o sociálnom poistení. Výkon inej zárobkovej činnosti nie je prekážkou vzniku nároku na materské inému poistencovi, pokiaľ sú pracovné podmienky jej výkonu upravené tak, aby za ich plnenia bolo možné poskytnúť dieťaťu skutočnú starostlivosť, nakoľko tá je dôvodom poskytovania materského inému poistencovi. Vznikom pracovného pomeru od 7. novembra 2018 sa žalobcov nástup na rodičovskú dovolenku stal len formálnym a rovnako formálnym sa stalo prevzatie starostlivosti o dieťa žalobcom. Žalobca tak neutrpel stratu príjmu zo zárobkovej činnosti, v dôsledku čoho tak v jeho prípade nedošlo ani k naplneniu vyššie zmieneného kompenzačného účelu nemocenského poistenia. K námietke právneho zástupcu žalobcu uvedenej v žalobe týkajúcej sa neakceptovania pojmu starostlivosť o dieťa, ktorý je definovaný v zákone č. 571/2009 Z. z. o rodičovskom príspevku a o zmene a doplnení niektorých zákonov, uvádzame. Materské a rodičovský príspevok sú úplne rozdielne dávky, čo do charakteru, účelu, za ktorým sú poskytované, podmienok ich poskytovania, ich právnej úpravy, oprávnených subjektov, ktorým sa dávka poskytuje, ako aj subjektu, ktorý tieto dávky vypláca materské je sociálnou dávkou poskytovanou Sociálnou poisťovňou z nemocenského poistenia za podmienok, ktoré upravuje výlučne zákon a jeho účelom (v zmysle § 2 písm. a) zákona) je kompenzácia straty príjmu, ktorá vznikla priamo poistencovi uplatňujúcemu si nárok na materské, v dôsledku tehotenstva, materstva, resp. tým, že prevzal dieťa do svojej starostlivosti a o toto dieťa sa následne skutočne stará. Rodičovský príspevok je štátnou dávkou, jeho podmienky upravuje zákon č. 571/2009 Z. z., a ako je uvedené v §1 ods. 2 zákona č. 571/2009 Z. z., štát ním prispieva oprávnenej osobe na zabezpečenie riadnej starostlivosti o dieťa, rozhodovanie o ňom a jeho poskytovanie spadá do kompetencie Úradu práce, sociálnych vecí a rodiny. Z uvedeného je zrejmé, že tieto dávky si nemožno zamieňať, resp. vzťahovať podmienky jednej dávky na druhú. Materské má svoju konkrétnu právnu úpravu, tzv. lex specialis, a tou je zákon. Ten má rovnakú právnu silu ako zákon č. 571/2009 Z. z., ktorý je špeciálnym právnym predpisom vo vzťahu k rodičovskému príspevku. Medzi týmito právnymi predpismi neexistuje vzťah generálneho predpisu voči špeciálnemu predpisu, umožňujúci vzájomné prelínanie týchto úprav. Vzhľadom na tieto skutočnosti nie je daný právny základ pre analogické použitie ustanovení zákona č. 571/2009 Z. z., resp. iného špeciálneho predpisu na materské ako sa v žalobe domnieva žalobca, a teda ani vysvetľovanie zákonom zavedeného pojmu starostlivosť ako riadna starostlivosť. Pojem riadna starostlivosť zavedený zákonom č. 571/2009 Z. z., umožňujúci (ako vyplýva z § 3 ods. 4) poskytovanie starostlivosti o dieťa aj pomocou inej fyzickej, či právnickej osoby, zodpovedá účelu rodičovského príspevku, ktorým je zabezpečenie riadnej starostlivosti o dieťa, nie však vyššie vymedzenému účelu dávky materské. Pod bližšie nešpecifikovaným pojmom starostlivosť má zákon na mysli starostlivosť o dieťa vykonávanú priamo osobou, uplatňujúcou si práve z dôvodu výkonu starostlivosti o dieťa s tým spojený nárok na materské, o čom svedčí okrem iného aj ustanovenie § 51 zákona, ktorý s ukončením, resp. prerušením starostlivosti o dieťa z iných ako zdravotných dôvodov, spája zánik nároku na materské, a to už dňom ukončenia starostlivosti o dieťa. Vychádzajúc z uvedeného, prevzatím dieťaťa do svojej starostlivosti by mal priamo otec skutočne prebrať na seba starostlivosť o dieťa, ktorú do okamihu prevzatia (minimálne počas 6 týždňov po pôrode) poskytovala dieťaťu spravidla matka. Takýto rozsah starostlivosti môže otec dieťaťu poskytnúť len v prípade, ak tomu prispôsobí svoje pracovné podmienky dojednané v súvislosti s ďalším výkonom práce (mimo pracovného vzťahu, z ktorého mu je poskytovaná rodičovská dovolenka), napr. primeranou úpravou pracovného času. Na účely preukázania prevzatia dieťaťa do svojej starostlivosti žalobca predložil dohodu rodičov, v ktorej čestne prehlásil, že počnúc dňom 5. novembra 2018 prevezme dieťa do svojej starostlivosti. Tu je potrebné uviesť, že dohoda rodičov o prevzatí dieťaťa do starostlivosti otca samotná nie je spôsobilá preukázať skutočné prevzatie starostlivosti o dieťa otcom. Povinnosť sústavne a dôsledne sa starať o výchovu, zdravie, výživu a všestranný vývin maloletého dieťaťa je rodičovskou povinnosťou, ktorú majú obaja rodičia dieťaťa, tak matka ako aj otec dieťaťa. Túto rodičovskú povinnosť rodičom ukladá § 28 ods. 1 písm. a) zákona č. 36/2005 Z. z. o rodine a o zmene a doplnení niektorých zákonov. Samotná skutočnosť, že žalobca si plní vo vzťahu k svojmu dieťaťu rodičovské povinnosti, sama o sebe nezakladá nárok žalobcu na materské. K námietke žalobcu uvedenej v žalobe týkajúcej sa diskriminačného rozmeru pri priznaní materského otcom za rovnakých podmienok v období pred septembrom 2018 bez legislatívnej zmeny, uvádzame. Sociálna poisťovňa posudzuje a rozhoduje o všetkých zákonných podmienkach nároku na materské uplatneného iným poistencom individuálne, pričom prihliada na všetky okolnosti jednotlivého prípadu a na všetky ustanovenia zákona, ktoré súvisia s konkrétnym prípadom, a zároveň berie tieto ustanovenia ako jeden celok a vo vzájomnej súvislosti. Sociálna poisťovňa od septembra 2018 kladie väčší dôraz na dôslednejšie sledovanie a posudzovanie podmienok nároku na materské za účelom eliminovania prípadov súvisiacich s obchádzaním zákona. Vychádzajúc z predložených dokladov, z informácií známych žalovanej zo svojej činnosti, resp. z predložených dokladov, rešpektujúc Ústavu Slovenskej republiky a nálezy Ústavného súdu Slovenskej republiky a aplikujúc príslušné ustanovenia zákonov znení neskorších predpisov, berúc ich vo vzájomnej súvislosti a súčasne sledujúc ich účel, možno konštatovať, že žalobcovi podľa § 51 ods. 2 zákona nárok na materské z dôvodu prestania spĺňania podmienky starostlivosti o dieťa zanikol. Opačný názor by bol v príkrom rozpore s účelom zákona o sociálnom poistení. Vzhľadom na vyššie uvedené skutočnosti žalovaná trvá na tom, že jej rozhodnutie č. 37870-3/2019-BA zo dňa 29. apríla 2019 je rozhodnutím zákonným, vydaným v súlade so všeobecne záväznými právnymi predpismi, príslušnými ustanoveniami zákona o sociálnom poistení v znení neskorších predpisov a v súlade s účelom ním sledovaným. Vzhľadom na vyššie uvedené skutočnosti navrhujeme, aby Krajský súd v Košiciach správnu žalobu žalobcu zo dňa 24. mája 2019 zamietol.“ 9. V replike zo dňa 26.07.2019 sa žalobca vyjadril obdobne ako v odôvodnení žaloby a to, že žalovaná vo vyjadrení sa odvoláva na všeobecné predpisy, floskuly, názory, a ničím nepodložené tvrdenia, nakoľko ich prezentácia nemá oporu v jednotlivých ustanovenia zákona o sociálnom poistení. Žalovaná nie je kompetentná vykladať jednotlivé ustanovenie zákona. Výklad zákona je oprávnený vykonávať príslušný súd. Žalobca dáva do pozornosti, že absentuje konkrétne ustanovenie v zákone, ktoré by jednoznačne definovalo podmienky nároku na materské iného poistenca bez potreby „individuálneho“ posudzovania každej veci. Každá pobočka žalovanej posudzuje nároky rozdielne, nie je stanovený limit príjmu, t.j. o koľko má byť znížený príjem resp. znížený počet hodín, aby bola splnená podmienka, ktorú si svojvoľne stanovila žalovaná - ako príklad uvádzam z rozhodovacej činnosti SP, že pobočka Bratislava rozhodla o priznaní nároku na materské iného poistenca, ktorý v novom pracovnom pomere pracoval 25 hod./ týždeň, pričom mne ako žalobcovi nepostačoval 30 hod./týždeň úväzok na priznanie nároku. Žalobca je toho názoru, že zákonodarca určite nesledoval ustanovenie o materskom iných poistencoch také svojvoľné posudzovanie zo strany SP. 10. Pojednávanie v predmetnej veci sa konalo dňa 14.02.2020 za prítomnosti zástupcu žalovanej, ktorý uviedol, že poukazuje na obsah vyjadrenia žalovanej k správnej žalobe z 10.06.2019, predloženého správnemu súdu, ako aj na samotný obsah preskúmavaného rozhodnutia a tiež prvostupňového rozhodnutia Sociálnej poisťovne, pobočka Bratislava z 08.02.2019. Pojednávanie sa konalo v neprítomnosti žalobcu, ktorý sa z pojednávania ospravedlnil a dal súhlas na konanie sa v jeho neprítomnosti. III. Dôvody rozhodnutia správneho súdu 11. Krajský súd v Košiciach ako správny súd konajúc podľa procesnoprávnych podmienok uvedených v zákone č. 162/2015 (Správny súdny poriadok) v konaní o správnej žalobe v sociálnych veciach (§ 199 a nasl. SSP) preskúmal žalobou napadnuté rozhodnutie, ako aj obsah administratívneho konania, ktoré predchádzalo jeho vydaniu a dospel k záveru, že správnej žalobe nie je možné vyhovieť. 12. Podľa § 30 zákona o sociálnom poistení v znení neskorších predpisov zamestnanec má nárok na nemocenskú dávku, ak a) splnil podmienky ustanovené na vznik nároku na nemocenskú dávku počas trvania nemocenského poistenia alebo po jeho zániku v ochrannej lehote a b) nemá príjem, ktorý sa považuje za vymeriavací základ podľa § 138 ods. 1, okrem príjmu, ktorý sa poskytuje z iného dôvodu, než za vykonanú prácu, za obdobie trvania dôvodu na poskytnutie nemocenskej dávky uvedeného v § 33 ods. 1, § 39 ods. 1, § 48 ods. 1 a § 49 ods. 13. Podľa § 49 ods. 1 zákona o sociálnom poistení iný poistenec, ktorý prevzal dieťa do starostlivosti, a ktorý sa o toto dieťa stará, má nárok na materské odo dňa prevzatia dieťaťa do starostlivosti v období 28 týždňov od vzniku nároku na materské. Osamelý iný poistenec, ktorý sa stará o dieťa prevzaté do svojej starostlivosti, má nárok na materské v období 31 týždňov od vzniku nároku na materské a iný poistenec, ktorý prevzal do starostlivosti dve alebo viac detí a aspoň o dve z nich sa stará, má nárok na materské 37 týždňov od vzniku nároku na materské. Iný poistenec má nárok na materské najdlhšie do dovŕšenia troch rokov veku dieťaťa, ak v posledných dvoch rokoch pred prevzatím dieťaťa do starostlivosti bol nemocensky poistený najmenej 270 dní. 14. Podľa § 49 ods. 2 písm. d) zákona o sociálnom poistení účinným do 31. decembra 2018, iný poistenec, ktorý prevzal dieťa do starostlivosti, je otec dieťaťa po dohode s matkou dieťaťa, najskôr po uplynutí šiestich týždňov odo dňa pôrodu, a matka nepoberá materské alebo rodičovský príspevok. 15. Podľa § 49 ods. 2 písm. d) zákona o sociálnom poistení účinnom od 01.01.2019 iný poistenec, ktorý prevzal dieťa do starostlivosti, je otec dieťaťa po dohode s matkou dieťaťa, najskôr po uplynutí šiestich týždňov odo dňa pôrodu, a matka nepoberá materské na to isté dieťa alebo rodičovský príspevok. 16. Podľa § 51 ods. 2 zákona o sociálnom poistení účinnom od 01.01.2019, ak sa poistenec prestal starať o dieťa z iného dôvodu, ako je jeho nepriaznivý zdravotný stav, nárok na materské zaniká dňom skončenia jeho starostlivosti o dieťa a opätovne vzniká odo dňa pokračovania v starostlivosti o toto dieťa. Obdobie, počas ktorého sa poistenec prestal starať o dieťa z iných dôvodov, sa započítava do celkového obdobia trvania nároku na materské. 17. Správny súd preskúmal rozhodnutie prvostupňového orgánu z 08.02.2019 ako aj rozhodnutie žalovaného z 29.04.2019, vychádzajúc pritom z citovaných ustanovení zákona o sociálnom poistení, aby v rámci súdneho prieskumu predovšetkým objasnil, či sa žalovaný ako aj prvostupňový správny orgán dostatočným spôsobom vysporiadali s argumentáciou žalobcu o jeho nároku na materské. 18. Z pripojeného administratívneho spisu je zrejmé, že prvostupňovým rozhodnutím Sociálnej poisťovne, pobočky Bratislava č. 200-026578-CA04/2019 zo dňa 08.02.2019 bolo rozhodnuté, že žalobcovi sa odníma nárok na materské z dôvodu zániku starostlivosti o maloleté dieťa. Dôvodom odňatia nároku na materské bolo, že žalobca začal vykonávať pracovnú činnosť pre zamestnávateľa Webasto Thermo & Comfort Slovakia s.r.o.. Pracovná zmluva bola uzavretá dňa 07.11.2018 s miestom výkonu práce v meste Košice, s dĺžkou pracovného času stanovenej na 30 hodín týždenne. Príjem z tejto pracovnej činnosti bol v porovnateľnej výške ako z pracovnej činnosti zakladajúcej nemocenské poistenie, z ktorého si nárok na materské uplatnil u zamestnávateľa HENKEL SLOVENSKO, spol. s.r.o. Proti tomuto rozhodnutiu podal žalobca dňa 19.02.2019 odvolanie, v ktorom uviedol, že podľa zákona môže osoba starajúca sa o dieťa pracovať, ak má skrátený pracovný čas. 19. Žalovaný správny orgán - Sociálna poisťovňa, ústredie rozhodnutím č. 37870-3/2019-BA zo dňa 29.04.2019 zamietol odvolanie žalobcu v celom rozsahu podľa § 218 ods. 2 zákona č. 461/2003 Z. z. o sociálnom poistení a potvrdil napadnuté rozhodnutie Sociálnej poisťovne, pobočka Bratislava č. 200-026578-CA04/2019 zo dňa 08.02.2019. Odvolací správny orgán pri svojom rozhodovaní vychádzal predovšetkým z osobitných podmienok nároku na materské, kde ako jeden z bodov, ktorý musí žiadateľ o materské naplniť je prevzatie dieťaťa do starostlivosti a následné poskytovanie starostlivosti tomuto dieťaťu. Prevzatím dieťaťa do starostlivosti otcom sa rozumie, že otec dieťaťa prevzal na seba tú časť starostlivosti, ktorú do okamihu prevzatia poskytovala dieťaťu matka, aby sa matka mohla opätovne zaradiť do pracovného procesu. Táto podmienka nie je splnená, ak sa matka aj po prevzatí otcom stará naďalej o dieťa a išlo len o fiktívne prevzatie starostlivosti za účelom poberanie materského. Na splnenie podmienky musí ísť o faktické prevzatie starostlivosti o dieťa. Podľa údajov z informačného systému bolo zistené, že otec bol ako zamestnanec zamestnávateľa HENKEL SLOVENSKO, spol. s.r.o. povinne nemocensky poistený od 01.01.2012, pritom od 05.11.2018 mal toto povinné nemocenské poistenie prerušené z dôvodu čerpania rodičovskej dovolenky. K dátumu 05.11.2018 spĺňal všetky podmienky nároku na materské, na základe čoho mu pobočka Sociálnej poisťovne rozhodnutím č. 200-004399-CA04/2019 zo dňa 07.01.2019 priznala nárok na materské. Následne podľa zistení Sociálnej poisťovne od 07.11.2018 začal žalobca vykonávať zárobkovú činnosť u zamestnávateľa Webasto Thermo & Comfort Slovakia s.r.o., na základe čoho mu bolo rozhodnutím č. 200-026578- CA04/2019 zo dňa 08.02.2019 odňatý nárok na materské z dôvodu zániku potrebných podmienok na poberanie materského. 20. Súd pri preskúmavaní zákonnosti rozhodnutí a postupu správnych orgánov v konkrétnej právnej veci sa teda zameral na posúdenie, či dôvody, z ktorých správne orgány vychádzali sú v súlade s právnymi predpismi a či bola správne aplikovaná a dodržaná dotknutá právna úprava zákona o sociálnom poistení, ktorá má predovšetkým zabezpečiť náhradný príjem v dôsledku dočasnej pracovnej neschopnosti, tehotenstva a materstva. 21. Súd vzhľadom na vyššie uvedené skutočnosti dôsledne preskúmal predmetné rozhodnutia a dospel k záveru, že žalovaný a správny orgán prvého stupňa dostatočne svoje rozhodnutia odôvodnili a nedošlo k porušeniu zákonnosti. O správnosti rozhodnutia správnych orgánov oboch stupňov svedčí podľa názoru správneho súdu aj žalovaným uvedené stanovisko Slovenského národného strediska pre ľudské práva zo dňa 30.01.2019 (voľne dostupné na internetovej stránke inštitúcie), s ktorým sa súd stotožnil, prikláňajúc sa k názoru, že účelom priznania materského z nemocenského poistenia je tak, ako to uvádza explicitne zákon o sociálnom poistení kompenzácia straty príjmu zo zárobkovej činnosti, ku ktorej môže dôjsť v rôznych životných situáciách (napr. tehotenstvo, materstvo, alebo práve prevzatie starostlivosti o dieťa do troch rokov jeho veku). 22. Správny súd sa ďalej v preskúmavanej veci právne stotožnil aj so stanoviskom Generálnej prokuratúry Slovenskej republiky zo dňa 21.03.2019 k problematike priznávania materského pre otca maloletého dieťaťa, poukazujúc najmä na nasledovné konštatovanie: „súčasné poberanie materského a príjmu vyplácaného zamestnávateľom v nezmenenej výške za nezmenený pracovný čas, je v rozpore s účelom nemocenského poistenia a považuje sa za obchádzanie zákona. Je nesporné, že v takýchto prípadoch ide o snahu žiadateľov o materské dosiahnuť neoprávnený finančný prospech uplatnením si nároku na materské. Odklon od doterajšej rozhodovacej praxe Sociálnej poisťovne v súlade s účelom a zmyslom zákona, hodnotí Generálna prokuratúra SR ako nápravu predchádzajúceho nesprávneho výkladu Sociálnou poisťovňou, ktorý umožnil nárast prípadov hraničiacich s obchádzaním zákona zo strany žiadateľov.“ 23. Žalobná námietka žalobcu uvádzaná v správnej žalobe týkajúca sa žalobcom tvrdenej diskriminácie z dôvodu pohlavia nie je podľa názoru správneho súdu opodstatnená, keďže Sociálna poisťovňa pri posudzovaní nároku na materské neberie do úvahy, či ide o otca alebo matku, ale posudzuje každý prípad individuálne. Pri samotnom posudzovaní pritom dbá nielen na dodržiavanie formálnych podmienok, ale dbá aj na reálne naplnenie podmienok, pre priznanie uplatneného nároku, pretože je podstatné aby nemocenská dávka, ktorá je poskytovaná ako kompenzácia pri strate príjmu z dôvodu starostlivosti o dieťa nebola zneužívaná. 24. Pokiaľ ide o ďalšiu žalobnú námietku žalobcu týkajúcu sa výkladu definície pojmu starostlivosť o dieťa správny súd poznamenáva, že ustanovenie § 49 zákona o sociálnom poistení, obsahujúce pojem „prevzal dieťa do starostlivosti“ a obsah pojmu riadna starostlivosť v zákone o rodičovskom príspevku, nie je možné si zamieňať. Správne orgány sa s danou problematikou náležite vysporiadali, zdôrazňujúc pritom dikciu § 51 zákona o sociálnom poistení, výklad ktorého zahŕňa potrebu faktického prevzatia dieťaťa do starostlivosti. Materské je nemocenskou dávkou poskytovanou z nemocenského poistenia, ktorého účelom je tak, ako uvádza zákon o sociálnom poistení, kompenzáciou za stratu príjmu zo zárobkovej činnosti, ku ktorej môže dôjsť v rôznych životných situáciách (napr. tehotenstvo, materstvo alebo prevzatie starostlivosti o dieťa do troch rokov jeho veku). 25. Krajský súd ako správny súd po podrobnom preskúmaní daného prípadu zistil, že správne orgány v administratívnom konaní rozhodli na základe správnej interpretácie zákonných ustanovení a predmetné rozhodnutia nemajú za následok ukrátenie žalobcu na jeho subjektívnych právach. Súd preto po zvážení všetkých uvedených skutočností v súlade s § 190 SSP žalobu ako nedôvodnú zamietol. 26. O náhrade trov konania správny súd rozhodol podľa § 167 ods. 1 a § 168 SSP, v zmysle ktorých účastníkom právo na náhradu trov konania nepriznal, pretože žalobca nemal v konaní úspech celkom ani sčasti a žalovanému voči žalobcovi nevznikli dôvodne vynaložené trovy konania, ktoré by bolo možné od žalobcu spravodlivo požadovať. Poučenie: Proti rozhodnutiu je prípustná kasačná sťažnosť, ktorú možno podať v lehote jedného mesiaca od doručenia rozhodnutia krajského súdu na Najvyšší súd Slovenskej republiky prostredníctvom Krajského súdu v Košiciach. V kasačnej sťažnosti sa uvedú všeobecné náležitosti podania podľa § 57 Správneho súdneho poriadku to znamená, ktorému správnemu súdu je určené, kto ho robí, ktorej veci sa týka, čo sa ním sleduje, podpis a spisová značka konania. Ďalej sa v kasačnej sťažnosti musí uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len „sťažnostné body“) a návrh výroku rozhodnutia (sťažnostný návrh). Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Kasačnú sťažnosť možno podľa § 440 ods. 1 Správneho súdneho poriadku odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutím o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v § 440 ods. 1 písm. g/ až i/ Správneho súdneho poriadku sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Sťažnostné body možno meniť len do uplynutia lehoty na podanie kasačnej sťažnosti. Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Uvedená povinnosť neplatí, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konania o správnej žalobe podľa § 6 ods. 1 písm. c/ a d/, c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2020:7019200364.1 (dáta aktuálne k 14. 11. 2026). Záväzné je znenie zverejnené súdom.




